OSNUTEK

Na podlagi petega odstavka 6. člena Zakona o nevladnih organizacijah (Uradni list RS, št. 21/18) ministrica za digitalno preobrazbo izdaja

PRAVILNIK
o 
določitvi kriterijev za izkazovanje pomembnejših dosežkov delovanja nevladne organizacije za podelitev statusa nevladne organizacije v javnem interesu na področju razvoja informacijske družbe
1. člen
(vsebina)
Ta pravilnik določa kriterije za izkazovanje pomembnejših dosežkov delovanja nevladne organizacije za podelitev statusa nevladne organizacije v javnem interesu na področju razvoja informacijske družbe.
2. člen
(pomembnejši dosežki)
Nevladna organizacija izkaže pomembnejše dosežke svojega delovanja na področju iz prejšnjega člena, če izpolnjuje najmanj štiri kriterije iz 3. člena tega pravilnika tako, da dosega izstopajoč rezultat, neposredno učinkuje na razvoj področja, na katerem deluje, in so njene dejavnosti po kakovosti primerljive z dejavnostmi državnega organa, organa samoupravne lokalne skupnosti ali javnega zavoda ali takšno dejavnost dopolnjuje.
3. člen
(kriteriji za izkazovanje pomembnejših dosežkov)

Kriteriji za izkazovanje pomembnejših dosežkov iz prejšnjega člena so:
· prispevek k razvoju informacijske družbe s širjenjem strokovnega znanja in promocije področja, na katerem deluje, predvsem z izdajo ali objavo najmanj dveh strokovnih člankov, strokovnih publikacij na letni ravni ali z organiziranjem najmanj dveh dogodkov na letni ravni v obliki izobraževanj, posvetov, kongresov, seminarjev ali drugih oblik strokovnih srečanj v domačem ali mednarodnem okolju;
· prejem priznanja ali nagrade na lokalni, državni ali mednarodni ravni za delo na področju, na katerem deluje;
· aktivno sodelovanje z drugimi strokovnimi organizacijami na lokalni, državni ali mednarodni ravni, ki izvajajo sorodne aktivnosti z namenom izmenjave izkušenj in dobrih praks ter razvoja strokovnega dela na področju, na katerem deluje;
· proaktivno sodelovanje s pristojnimi organi z namenom reševanja vprašanj na področju, na katerem deluje;
· izvajanje dejavnosti na področju informacijske družbe, ki so po kakovosti ali namenu primerljive z dejavnostmi državnega organa, organa samoupravne lokalne skupnosti ali javnega zavoda oziroma takšno dejavnost dopolnjuje po vsebini dela ali načinu delovanja;
· nosilstvo ali partnerstvo nevladne organizacije pri izvajanju projekta, ki se sofinancira iz sredstev Evropske unije ali mednarodnih sredstev;
· sofinanciranje nevladne organizacije na lokalni, državni ali mednarodni ravni in
· izvajanje drugih aktivnosti, ki pomembno prispevajo k razvoju področja, na katerem deluje.


4. člen
(izkazovanje izpolnjevanja kriterijev)
(1) Nevladna organizacija izkaže izpolnjevanje kriterijev iz prejšnjega člena s poročiloma in programom iz drugega odstavka 8. člena Zakona o nevladnih organizacijah (Uradni list RS, št. 21/18) ter morebitnimi drugimi dokazili in listinami, s katerimi izkaže pomembnejše dosežke in rezultate svojega delovanja v javnem interesu.

(2) Dosežki iz tretje, četrte, pete in osme alineje prejšnjega člena štejejo za izkazane, če nevladna organizacija predloži pisna dokazila, da so bile aktivnosti izvedene vsaj trikrat letno ali so dosegle vsaj 50 ljudi ali pa so potekale neprekinjeno vsaj šest mesecev.

				KONČNA DOLOČBA
5. člen
(začetek veljavnosti)
Ta pravilnik začne veljati petnajsti dan po objavi v Uradnem listu Republike Slovenije.

